b'\n_START_ARTICLE_\nIvan \xc5\xbdabota\n_START_SECTION_\n\xc5\xbdivljenje in delo\n_START_PARAGRAPH_\n\xc5\xbdabota je dve leti obiskoval de\xc5\xbeelno risarsko \xc5\xa1olo v Gradcu, ob mecenstvu F. Vidica pa je nadaljeval \xc5\xa1olanje na Dunaju, kjer je 1901/1902 \xc5\xa1tudiral na dunajski Akademiji uporabnih umetnosti in od 1902-1904 \xc5\xa1tudij nadaljeval v Pragi. Do leta 1917 je \xc5\xbeivel na Dunaju in Budimpe\xc5\xa1ti, nato pa se je za stalno naselil na Slova\xc5\xa1kem, kjer je imel kot pripadnik narodno orientiranih umetnikov vidno mesto v tamkaj\xc5\xa1njem kulturnem \xc5\xbeivljenju._NEWLINE_\xc5\xbdabota je ustvarjal predvsem v olju. Mo\xc4\x8dno ga je privla\xc4\x8dil folklorni \xc5\xbeanr, veliko pa je tudi portretiral. V \xc5\xbdabotovih delih je sprva prevladoval tonski ateljejski realizem, ki se v intimno ubranih interierih z za\xc4\x8detka 20. st. preve\xc5\xa1a v secesijska razpolo\xc5\xbeenja in \xc4\x8distej\xc5\xa1e slikarske re\xc5\xa1itve. Z leti pa je vse bolj te\xc5\xbeil k romanti\xc4\x8dno-idealisti\xc4\x8dni, v preteklost zazrti estetiki in posebno portretom dajal salonski lesk. Umrl je v Bratislavi, verjetno 27. marca.'